Osutamine ühe unustatud kirjaniku - Reed Morni - teostele on ühtlasi katse otsida vastust küsimusele, kuidas tuua kirjaniku loomingut välja unustusest. Õigupoolest tuleks alustada küsimusest, miks on kirjanik unustatud? Kas on põhjuseks kirjandusloolise kaanoni muutumine või on kirjaniku looming osutunud marginaalseks loomishetkest alates? Kas on kirjanik unustatud oma nn kunstilise küündimatuse tõttu või seetõttu, et on mingil põhjusel kuulunud teatud marginaalsesse vähemusse? Kas selle marginaalsuse määras Reed Morni loomingu omapära või määras selle kirjaniku sugu ehk teisiti: kas naissoost prosaisti ja kriitiku teostel oli rohkem eeldusi jääda marginaalseteks? Kuna Reed Morni teostest ei ole uustrükke, võiks ka küsida, kas kirjaniku teoste retseptsiooniahel on katkenud juhuslikult või on ta looming jäänud üldse arvestatava retseptsioonita? Ja lõpuks - kas võiks olla võimalik ta teoste retseptisooni velmata?